Mə ngáyén bə̄dzə́dzāā bə́ mam ábə bəprofɛ́d yā Samaría bə́ kúligi mam á dzwé Baal, bə́ kələ ai ayɔŋ dáma élə̄lə́b. 14Hədá mə ngáyén ángōndó dzam ábə bəprofɛ́d yā Yērúzalɛm: ngɔnbinda, ai dulǔ mvol ai m̀vɔ́lán bəbə̂ bə́ bod, ású yə̄ nâ mod á zā dzoge ábē díé. Ású dáma, bɔ́ bə́sə̄ bə́ nə anə́ Sodóma, batɔbɔ ǹnamǎ yā étē anə́ bǒd yā Gomóra. 15Asú tē, Ńtondôbə Sabaod a kɔ́bɔ ai bəprofɛ́d nâ: Ma nyɔ́ māzu bɔ̌ naa bə́ di ekug mə́ nyúū bɔ́ mə̄ndím mə́ ńsu; amú éyə abé látíē á bəprofɛ́d yā Yērúzalɛm, lə́ ngátsaman ai ǹnam ósə. Bə́ nə bəprofɛ́d mədugán 16Ǹtondôbə Sabaod a kɔ́bɔ̄ nâ: Tə myǎvógólo bibúg bəprofɛ́d bə́tē ḿból bakɔ́bɔ ai mína; bâdug mínā, bálɛ̂ mína biyə́yə̄m yā mīńnə́m myábán, təge ai é dzóm yákwí ânyu Ńtondôbə. 17Bâzombo fɔ́ɔ́ dzó ai é bod bábyandi ma nâ: "Ǹtondôbə a kɔ́bɔ yǎ, myáyi bǐ mvɔ̄í !" Ai é bod bə́sə̄ bátoŋ hə oyág yā ńnə̄m wábán nâ: "Abé ziŋ lâyǐ kig tóban ai mína." 18Zá á ngātɔbɔ ésɔ̌g Ńtondôbə nə́ á yen ngə́ á wog ebúg dzíé ? Zá a ngábɔ ókālá ai ebúg dzíé ńdɔ a ngáwóg dzɔ̄ ?